Maďarská verejnoprávna televízia spustí dočasne svoj nový 3D kanál s názvom m3D, informovala o tom samotná maďarská verejnoprávna televízia novinárov na tlačovej konferencii. Aktuálne je už dostupné testovacie vysielanie ako sme vás už informovali v krátkej správe pred niekoľkými dňami v rubrike Zmeny na satelitoch na družici Eutelsat 9A (9°E), frekvencii 11 958 MHz v rámci platformy Hello HD. Vysielanie je však kódované v systéme Conax.
Okrem platformy Hello HD pridala nový kanál m3D už na svoj transpondér aj maďarská satelitná platforma T-Home, ktorá je dostupná na satelite Amos (4°W). V rámci platformy T-Home je vysielanie dostupné na frekvencii 10 925 MHz. Vysielanie je aj tu podobne ako v platforme Hello HD kódované v systéme Conax.
Kanál m3D bude vysielať len dočasne a to v období od 25. júna do 12. augusta 2012. Svojim divákom tak ponúkne v 3D napr. finále EURO 2012 či vysielanie z 30. letných olympijských hier, ktoré sa konajú tento rok v Londýne. Vo vysielaní by nemali chýbať ani koncerty či dokumenty.
Okrem satelitných platforiem bude kanál m3D zaradený aj do vybraných káblových spoločností či dokonca v bezplatnom DVB-T (MiniDig TV) v okolí Budapešti na 43. kanáli.
(mtv, ryan+vlastná správa)